杜琼
赠刘草窗三十韵
河图一画人文现，书画已在羲皇时。
鸟迹科斗又继作，象形取义日以孳。
肖形求贤在商世，书画从兹分两歧。
秦汉画工可指数，笔迹已远不可追。
顾陆张吴后先出，六法尽得夸神奇。
山水金碧到二李，水墨高古归王维。
荆关一律名孔著，忠恕北面称吾师。
后苑副使说董子，用墨浓古皴麻皮。
巨然秀润得正传，王诜宝绘能珍琦。
乃至李唐尤拔萃，次平仿佛无崇庳。
海岳老仙颇奇怪，父子臻妙名同垂。
马夏铁硬自成体，不与此派相和比。
水精宫中赵承旨，有元独步由天姿。
霅川钱翁贵纤悉，任意得趣黄大痴。
净明庵主过清简，梅花道人殊不羁。
大梁陈琳得书法，横写竖写皆其宜。
黄鹤丹林两不下，家家屏障光陆离。
诸公尽衍辋川脉，余子纷纷奚足推。
予生最晚最爱画，不得指引如调饥。
幸逢圣世才辈出，且得遍扣容追随。
友石先生具仙骨，落笔自然超等夷。
葵丘烂熳文鼎润，独醉独数寒林枝。
绵州寓意最深远，数月一帧非为迟。
我师众长复师古，挥洒未敢相驱驰。
溷缣涴楮且不厌，写就一任傍人嗤。
刘君识高颇见录，往往披对心神怡。
且云惨澹有古意，口不即语心求之。
我有鹭瓢富题咏，欲得长句须君为。
十年不与岂有待，以彼易此何嫌疑。
我诗我画既易得，请君不吝劳心思。